Biz bu gün qanunlara dəyişiklik edirik və məhdudiyyətləri bir az da artırırıq. Yəni daha çox vəkilin Vəkillər Kollegiyasının üzvü olmasına və vəkillik fəaliyyətinə şərait yaratmaq əvəzinə, bunu daha da məhdudlaşdırırıq. Bu bir. İkincisi, burada nə baş verir? Hörmətli hüquqşünasların fikirlərinə qulaq asdım. Guya test imtahanları və başqa imtahanlar vəkillik fəaliyyəti ilə məşğul olan insanların peşəkarlıq qabiliyyətini yüksəltməyə xidmət edəcək. Lakin diqqət edin. Konstitusiyada göstərilir ki, Azərbaycan dövləti Azərbaycan Respublikası vətəndaşının keyfiyyətli hüquqi yardımına təminat verir. Neçə manata təminat verildiyi burada deyildi. Bu ilin yanvarına qədər 99 qəpik idi. Hesablasaq ki, 22 iş günü var və 22-ni 8-ə vuranda təxminən 166 manat edir. 166 manatdan da aşağı idi. Vergi çıxılandan sonra təxminən 120 və ya 110 manat edirdi. Bu ilin yanvarından sonra 2 manat olub. Yəni yüksək keyfiyyətli vəkilin qiyməti 2 manatdır. Məsələn, məcburi qaydada Ali Məhkəmədə kassasiya şikayəti verərkən, məhkəmə baxışı olarkən, yaxud Konstitusiya Məhkəməsinə müraciət edərkən ən keyfiyyətli vəkilin müdafiəsinin əməyini Azərbaycan dövləti 2 manatla qiymətləndirir. Ayda 350–360 manat edir. Vergini, həmkarların üzvlük haqqını da əlavə edin. Bizim yüksək keyfiyyətli təminatı olan vəkilimizin haqqı 150–140 manat həcmindədir. Bu, açıq-aydın hamıya məlumdur.